***Oslo 3*** er et musikkalbum med Lillebjørn Nilsen fra 1979. Albumet kom ut som kassett og LP på plateselskapet NorDisc i 1979.
Albumet ble senere gjenutgitt på CD på Lillebjørn Nilsens nåværende plateselskap Grappa Music Group i 1990 og 2010.

Albumet
-------

Albumet *Oslo 3* er Lillebjørn Nilsens sjette soloplate. Samme år som albumet kom ut, dannet Lillebjørn Nilsen gruppen *Ballade!* sammen med Åse Kleveland, Lars Klevstrand og Birgitte Grimstad. Men selv om Lillebjørn var en travel mann på den tiden, leverte han fra seg et – etter manges mening – kvalitetsprodukt som ble godt mottatt av både kritikerne og folket, der ord som «sterk soloplate» ble brukt.

Men trass i gode kritikker så fikk *Oslo 3* en noe laber plassering på salgslistene. Albumet lå sju uker på VG-lista topp 40 i 1979 og 1980, med 27.-plass som beste plassering.
Til sammenligning hadde Lillbjørns andre soloalbum fra 1973; Portrett, hele 21 uker på salgslistene med førsteplass som beste notering.
Men tiden leger som kjent alle sår; *Oslo 3* har etterhvert opparbeidet seg status som en «klassiker», med flere «sangperler».

Av de tolv sporene på albumet er det nok «Bysommer» som utmerker seg mest. Den blir mye spilt på radioen, og da særlig om sommeren. Følgelig ble den en sommerslager, som man nesten uten unntak kan høre hver eneste sommer på radioen.
«Stilleste gutt på sovesal 1» er også verdt å nevne, da den senere har vært med på flere samlealbum, samt «Blues når du var 15».

Sangene
-------

### «Bysommer»

*Tekst og musikk: Lillebjørn Nilsen* 

«Bysommer» er en sang som handler om hvordan sommeren arter seg i byen Oslo, derav tittelen på albumet: *Oslo 3*. «Bysommer» er en av de mest spilte norske sangene på radioen om sommeren og er et fast innslag både på konsertene og Lillebjørn Nilsens samlealbum. 
Lillebjørn Nilsens tekster får ofte mye skryt av anmelderne, og denne er intet unntak.

Man blir nesten varm og svett bare av å høre første verset, som går slik:

> Det er sommer - det er varmt om natten.   
> 
> 
> 
> Liv har tatt på seg den hvite hatten.   
> 
> Det er 20 grader vann på Katten,   
> 
> - ihvertfall er det sikkert mer enn 18.   
>  
> Spis krokan-is eller sjokolade!   
> 
> Ta en svømmetur på Frognerbadet!   
> 
> Kan du noen steder bedre ha det   
> 
> enn i Oslo nå på sommer'n når de stressa folka   
> 
> alle er forsvunnet til Mallorca,   
> 
> eller sitter i en ferjekø ved Lavik?   
> 
> Ja ved Lavik! 
> 
> 
> utdrag fra «Bysommer», Lillebjørn Nilsen 
> 
> 

Da Lillebjørn Nilsen spilte på Øya-festivalen på avslutningsdagen den 14. august 2010, åpnet han selvfølgelig med låten «Bysommer», og stemningen sto nærmest i taket; om det hadde vært noe tak da. Den siste Øya-dagen ble av enkelte beskrevet som en perfekt bysommer-dag, mye takket være denne sommerslageren.

### «Stilleste gutt på sovesal 1»

*Tekst og musikk: Lillebjørn Nilsen* 

«Stilleste gutt på sovesal 1» handler mest om ensomhet og hjemmelengsel. Sangen er en selvopplevd historie, der Lillebjørn forteller om da han skulle på sommer feriekoloni på landet, og hvordan han misstrivdes og lenget hjem. Av sangen kommer det tydelig frem at Lillebjørn er en «ekte» bygutt.

> Det er lagd så mange sanger om å ha det gøy på landet   
> 
> 
> 
> Denne handla om å lengte hjem   
> 
> Jeg husker noen kuer, kanskje enda flere fluer   
> 
> Men det va'kke noe spennende ved dem
> 
> 
> utdrag fra «Stilleste gutt på sovesal 1», Lillebjørn Nilsen 
> 
> 

«Stilleste gutt på sovesal 1» har også blitt en essensiell del av den norske musikkhistorien.

Sporliste
---------

 
LP (1979) *NORLP 401* (NorDisc) 
MC (1979) *NORMC 401* (NorDisc) 
***Side A* (17:57)**

| Spor | Tittel | Lengde |
| --- | --- | --- |
| A1. | «Stilleste gutt på sovesal 1» | 4:25 |
| A2. | «Bysommer» | 2:26 |
| A3. | «Forandring» | 3:38 |
| A4. | «Blues når du var 15» | 3:32 |
| A5. | «Påske» | 1:46 |
| A6. | «Hei lille svarttrost» | 2:28 |

***Side B* (18:20)**

| Spor | Tittel | Lengde |
| --- | --- | --- |
| B1. | «Paris» | 3:14 |
| B2. | «Om mi sorg så vil eg kveda» | 2:45 |
| B3. | «Så bred en elv» | 2:50 |
| B4. | «Luchin» | 2:44 |
| B5. | «Hane på taket» | 2:48 |
| B6. | «Angelikas kaker. postkort» | 4:09 |

 **CD (1990) *GRCD 4037* (Grappa) 1990**  (36:17)  

 **CD (2010) *GRCD 4366* (Grappa) 06.12.2010**  (36:17) 

| Spor | Tittel | Lengde |
| --- | --- | --- |
| 1. | «Stilleste gutt på sovesal 1» | 4:25 |
| 2. | «Bysommer» | 2:26 |
| 3. | «Forandring» | 3:38 |
| 4. | «Blues når du var 15» | 3:32 |
| 5. | «Påske» | 1:46 |
| 6. | «Hei lille svarttrost» | 2:28 |
| 7. | «Paris» | 3:14 |
| 8. | «Om mi sorg så vil eg kveda» | 2:45 |
| 9. | «Så bred en elv» | 2:50 |
| 10. | «Luchin» | 2:44 |
| 11. | «Hane på taket» | 2:48 |
| 12. | «Angelikas kaker. postkort» | 4:09 |

Medvirkende
-----------

### Musikere

* Lillebjørn Nilsen - sang, gitar, munnspill, låtskriver, fottramp på *Blues når du var 15*
* Shari Gerber Nilsen - solosang, kor
* Terje Venaas - elektrisk bass, kontrabass
* Nazir Ahmed - tabla-trommer, sitar
* Steinar Ofsdal - fløyte, cello på *Hane på taket*
* Eigil Berg - piano
* Svein Gundersen - trekkspill, bass på *Blues når du var 15* og *Hei lille svarttrost*, kor
* Per Ivar Johansen - trommer
* Trond Villa - fele på *Hane på taket*
* Anne May Skagmo - bakgrunnvokal på *Paris*
* Barthélemy Niava - bakgrunnvokal på *Paris*
* Erik Moll - bakgrunnvokal på *Paris*
* Jean Pierre Hermier - bakgrunnvokal på *Paris*
* Samina Farooqi - bakgrunnvokal på *Hane på taket*
* Tahmina Farooqi - bakgrunnvokal på *Hane på taket*

### Øvrige

* Freddy Lindquist - stryke- og fløytearrangement på *Angelikas kaker. postkort*
* Johnny Sareussen - produsent
* Tore Tambs Lyche - tekniker
* Inge Holst Jacobsen - tekniker
* Rune Myhre - fotograf

Referanser
----------

1. 1 2 3 4 5 6  «Oslo 3 - Lillebjørn Nilsen (1979)». Discogs.com. Besøkt 6. juli 2012.
2. 1 2  «Oslo 3 - Lillebjørn Nilsen (1990)». Discogs.com. Besøkt 6. juli 2012.
3. 1 2  «Oslo 3 - Lillebjørn Nilsen (2010)». Discogs.com. Besøkt 6. juli 2012.
4. 1 2  «Oslo 3 på VG-lista Topp 40 Album». VG-lista. Besøkt 7. juli 2012.
5. 1 2 3 4 5 6 7  «Oslo 3 - Lillebjørn Nilsen». Musikkonline.no. Besøkt 6. juli 2012.
6. 1 2 3  «Lillebjørn Nilsen biografi». Rockipedia.no. Arkivert fra originalen 14. september 2011. Besøkt 7. juli 2012.
7. 1 2  «Stilleste gutt på sovesal 1». Grappa.no. Besøkt 7. juli 2012.
8. 1 2  «Bysommer - tekst». Allthelyrics.com. Besøkt 7. juli 2012.
9. 1 2  «Bysommer - gitar akkorder». Chordie.com. Arkivert fra originalen 27. februar 2009. Besøkt 7. juli 2012.
10. ↑  «En perfekt bysommer-dag». Dagbladet.no. Besøkt 7. juli 2012.
11. 1 2  «Stilleste gutt på sovesal 1». Nortabs.net. Besøkt 7. juli 2012.
12. ↑  «Oslo 3 - Lillebjørn Nilsen (1979) MC». Discogs.com. Besøkt 7. juli 2012.

Eksterne lenker
---------------

* LILLEBJØRN NILSEN – singer songwriter – Norway (Offisiell hjemmeside)
* Plateselskapet Grappa

|  |  |
| --- | --- |
| Oppslagsverk/autoritetsdata | MusicBrainz
 |